2 sterf toe Rooimiere besetters verwyderDie Rooimiere het onwettige grondbesetters in uitvoering van ŉ hofbevel probeer verwyder. (Foto: Twitter/Crime Air Network) Twee mense is Woensdagoggend by Rust ter Vaal naby Vereeniging dood en drie ander beseer toe die Rooimiere onwettige grondbesetters in uitvoering van ŉ hofbevel probeer verwyder het. Kapt. Mavela Masondo, woordvoerder van die polisie, het die voorval aan Maroela Media bevestig. Stanley Gaba, woordvoerder van die Emfuleni-munisipaliteit, het gesê die munisipaliteit het ŉ hofbevel bekom om die besetters van “onbewoonbare” grond te verwyder nadat al meer besetters strukture op dié grond opgerig het. Die Rooimiere se hulp is ingeroep om die strukture te verwyder. Die Rooimiere was vanoggend na bewering besig om die strukture op die plaas Damfontein in die gebied af te breek toe ŉ skermutseling tussen hulle en lede van die gemeenskap ontstaan het. Twee mense het tydens dié voorval gesterf. Die Rooimiere het onwettige grondbesetters in uitvoering van ŉ hofbevel probeer verwyder. (Foto: Twitter/Crime Air Network) Luidens mediaberigte is ŉ lid van die Rooimiere een van die oorledenes. Masondo kon egter nie dié inligting onmiddellik bevestig nie. Die R82, wat Vereeniging met Johannesburg verbind, is weens vanoggend se oproer gesluit en is nog nie weer oopgestel nie, het Gaba gesê. Volgens Masondo is aanklagte van moord, poging tot moord, aanranding met die doel om ernstig te beseer en openbare geweld by die polisie aanhangig gemaak. Niemand is nog in verband met die voorval in hegtenis geneem nie.